Kommissionens beslutning

af 27. december 2001

om økonomisk støtte fra Fællesskabet til oplagring i Frankrig, Italien og Det Forenede Kongerige af antigen til fremstilling af mund- og klovesygevacciner

(meddelt under nummer K(2001) 4383)

(2002/4/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved Rådets beslutning 2001/572/EF(2), særlig artikel 14, og

ud fra følgende betragtninger:

(1) I henhold til Rådets beslutning 91/666/EF af 11. december 1991 om oprettelse af EF-beredskabslagre af mund- og klovesygevacciner(3), senest ændret ved Kommissionens beslutning 2001/181/EF(4), er oprettelse af antigenbanker en del af Fællesskabets arbejde med oprettelse af EF-beredskabslagre af mund- og klovesygevacciner.

(2) Ifølge artikel 3 i nævnte beslutning er "Laboratoire de pathologie bovine du Centre national d'études vétérinaires et alimentaires" i Lyon i Frankrig, som nu er en del af "Agence Française de Securite Sanitaire des Aliments (AFSSA)", og "Istituto Zooprofilattico Sperimentale di Brescia" i Italien udpeget til at være antigenbanker for EF-beredskabslagrene, og i samme artikel foreskrives en procedure for udpegelse af andre anlæg til antigenbanker ved en kommissionsbeslutning.

(3) Ved beslutning 2000/111/EF(5) udpegede Kommissionen Merial S.A.S., Pirbright, Det Forenede Kongerige, som den tredje antigenbank.

(4) Antigenbankernes funktioner og opgaver er anført i artikel 4 i beslutning 91/666/EØF, og det er en betingelse for ydelsen af EF-støtte, at antigenbankerne udfører disse funktioner og opgaver.

(5) Fællesskabet bør yde økonomisk støtte til de banker, som giver Fællesskabet visse ydelser, for at sætte dem i stand til at udføre de nævnte funktioner og opgaver i 2001.

(6) Af budgetmæssige grunde bør EF-støtten ydes for et år ad gangen.

(7) Ifølge artikel 3, stk. 2, i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(6) finansieres programmer for udryddelse af dyresygdomme via EUGFL's Garantisektion. I spørgsmål vedrørende finanskontrol anvendes artikel 8 og 9 i samme forordning.

(8) Fællesskabet yder økonomisk støtte til medlemsstaterne under forudsætning af, at de berørte myndigheder giver alle de nødvendige oplysninger inden for de fastsatte frister.

(9) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Fællesskabet yder økonomisk støtte til Frankrig til oplagring af antigen til fremstilling af mund- og klovesygevacciner.

2. "Agence Française de Securite Sanitaire des Aliments (AFSSA)" i Lyon i Frankrig opbevarer det beredskabslager af antigen, der er omhandlet i stk. 1.

3. Fællesskabets økonomiske støtte andrager højst 30000 EUR for perioden 1. januar-31. december 2001.

Artikel 2

1. Fællesskabet yder økonomisk støtte til Italien til oplagring af antigen til fremstilling af mund- og klovesygevacciner.

2. "Istituto Zooprofilattico Sperimentale di Brescia" i Italien opbevarer det beredskabslager af antigen, der er omhandlet i stk. 1.

3. Fællesskabets økonomiske støtte andrager højst 30000 EUR for perioden 1. januar-31. december 2001.

Artikel 3

1. Fællesskabet yder økonomisk støtte til Merial S.A.S., Pirbright, Det Forenede Kongerige, til oplagring af antigen til fremstilling af mund- og klovesygevacciner.

2. Merial S.A.S., Pirbright, Det Forenede Kongerige, opbevarer det beredskabslager af antigen, der er oplagret i lokaler hos Merial S.A.S., i overensstemmelse med kontrakt SANCO/161/2000 og SANCO/374/2000.

3. Fællesskabets økonomiske støtte andrager højst 26100 EUR for henholdsvis perioden 19. april-31. december 2001 og perioden 1. februar-31. december 2001.

Artikel 4

1. Den økonomiske støtte fra Fællesskabet, som er nævnt i artikel 1, stk. 3, og artikel 2, stk. 3, udbetales, når den pågældende medlemsstat eller "Merial S.A.S.", når det gælder den økonomiske støtte, som er nævnt i artikel 3, stk. 3, har fremlagt dokumentation for, at opgaverne reelt er udført.

2. Den i stk. 1 nævnte dokumentation skal forelægges for Kommissionen inden den 1. marts 2002 og omfatte følgende:

a) tekniske oplysninger om:

- det oplagrede antigens mængde og type (lagerlister)

- det benyttede oplagringsudstyr (beholdernes type, antal og kapacitet)

- eksisterende sikkerhedssystemer (temperaturkontrol, tyverisikring)

- forsikringsordninger (brand, ulykke)

b) økonomiske oplysninger (udfyldelse af det i bilaget viste skema).

Artikel 5

Denne beslutning er rettet til medlemsstaterne.

Udfærdiget i Bruxelles, den 27. december 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 203 af 28.7.2001, s. 16.

(3) EFT L 368 af 31.12.1991, s. 21.

(4) EFT L 66 af 8.3.2001, s. 39.

(5) EFT L 33 af 8.2.2000, s. 21.

(6) EFT L 160 af 26.6.1999, s. 103.

BILAG

>PIC FILE= "L_2002002DA.002102.TIF">